Kotu ta amince a tattara sakamakon zaben Tafawa Balewa - BBC News Hausa
https://www.bbc.com/hausa/labarai-47692915
Kotun tarayya da ke Abuja ta sauya matsayarta kan hukuncin da ta dauka kan dakatar da tattara sakamakon zaben karamar hukumar Tafawa Balewa da ke jihar Bauchi, inda yanzu haka ta amince da ci gaba da tattara sakamakon zaben.
A baya dai kotun ta saurari karar da dan takarar jam'iyyar APC a jihar Gwamna Mohammed Abubakar ya shigar inda ya bukaci a dakatar da hukumar INEC daga tattara sakamakon zaben karamar hukumar Tafawa Balewa.
INEC ta dakatar da tattara sakamakon zaben Bauchi
APC ta yi fatali da matakin INEC kan zaben Bauchi
A yanzu haka dai kotun ta ba hukumar zaben cikkakiyar damar ci gaba da tattara sakamakon zaben jihar.
A ranar Talata ne dai kotun ta dakatar da tattara sakamakon zaben karamar hukumar Tafawa Balewa a lokacin da hukumar ke dab da fara tattara sakamakon zaben.
Tuni dai aka kammala zaben a kananan hukumomi 15 din da aka dakatar da zaben su sakamakon matsalolin da aka fuskanta.
Tun bayan kammala zaben, hukumar INEC ta kammala tattara sakamakon zaben jihar inda na karamar hukumar Tafawa Balewa ne ya yi saura.
A yanzu haka dai an kammala zabe a duka kananan hukumomi na jihar Bauchi bayan hukumar ta soke zaben wasu kananan hukumomi a baya.